*Projekts*

2018. gada Noteikumi Nr.

Rīgā (prot. Nr.      .§)

**Noteikumi par darbiem, kas saistīti ar iespējamu risku citu cilvēku veselībai un obligāto veselības pārbaužu veikšanas kārtība**

Izdoti saskaņā ar

Epidemioloģiskās drošības likuma

34. panta pirmo daļu

**I. Vispārīgais jautājums**

1. Noteikumi nosaka:
	1. darbus, kas saistīti ar iespējamu risku citu cilvēku veselībai;
	2. infekcijas slimības, ar kurām saslimušas vai inficējušās personas vai personas, par kurām radušās aizdomas par saslimšanu vai inficēšanos, un kuras aizliegts nodarbināt ar iespējamu risku citu cilvēku veselībai saistītajos darbos;
	3. iespējamos infekcijas slimību simptomus;
	4. darba devēja un darbinieka pienākumus gadījumā, ja persona ir saslimusi ar infekcijas slimību vai inficējusies ar to vai ir aizdomas par personas saslimšanu vai inficēšanos ar infekcijas slimību;
	5. obligāto pirmreizējo un periodisko veselības pārbaužu veikšanas kārtību, personu loku, kuras pakļautas minētajām veselības pārbaudēm, kā arī veselības pārbaužu periodiskumu un apjomu.

**II. Darbi, kas saistīti ar iespējamo risku citu cilvēku veselībai, infekcijas slimības un to simptomi, kā arī darba devēja un darbinieka pienākumi**

1. Ar iespējamu risku citu cilvēku veselībai saistītie darbi (ieskaitot mācību praksi, amata apguvi un brīvprātīgā darbu) ir:
	1. darbi, kuros darbinieks ir tuvā kontaktā ar pakalpojuma saņēmēju, klientu vai pacientu, vai uzturas ar viņu vienā telpā vai starptautiskā transporta līdzekļa salonā;
	2. darbi, kuros darbinieks ir nodarbināts kādā no pārtikas (tai skaitā dzeramā ūdens) aprites posmiem;
	3. darbi, kuros darbinieks tieši (skar ķermeņa audus) vai netieši (izmanto koplietošanas priekšmetus, aprīkojumu, instrumentus u.tml.) saskaras ar pakalpojuma saņēmēju, klientu vai pacientu, tajā skaitā:
		1. darbinieks tieši sniedz pakalpojumus bērniem (tai skaitā sniedz bērnu uzraudzības pakalpojumus vai ir nodarbināts pirmskolas izglītības iestādē, vispārējās un profesionālās izglītības iestādē);
		2. darbinieks ir nodarbināts sociālās aprūpes institūcijā;
		3. darbinieks ir nodarbināts ārstniecības iestādē;
		4. darbinieks ir nodarbināts sporta iestādē, publiskas lietošanas peldbaseinos vai publiskas lietošanas pirtīs;
		5. darbinieks ir nodarbināts skaistumkopšanas, solārija, tetovēšanas vai pīrsinga pakalpojumu sniegšanas vietā;
		6. darbinieks ir nodarbināts dienesta viesnīcā.
2. Šo noteikumu 1. pielikumā ir noteiktas infekcijas slimības, no kurām ar kādu no tām saslimušu vai inficētu darbinieku vai darbinieku, par kuru ir radušās aizdomas par viņa saslimšanu vai inficēšanos, ir aizliegts nodarbināt ar iespējamu risku citu cilvēku veselībai saistītajos darbos.
3. Darbinieks, kurš ir nodarbināts ar iespējamu risku citu cilvēku veselībai saistītajā darbā, nekavējoties ziņo darba devējam par nespēju veikt darba pienākumus un vēršas pie ārsta, ja viņam izpaužas kāds no šādiem iespējamās infekcijas slimības simptomiem:
	1. caureja (3 un vairāk šķidras vēdera izejas diennaktī);
	2. vemšana;
	3. ādas, gļotādu vai acu ābolu dzelte, kas parādījusies nesen;
	4. paaugstināta ķermeņa temperatūra ar:
		1. sāpēm kaklā (rīkles iekaisums);
		2. iesnām;
		3. klepu;
		4. galvassāpēm;
		5. ādas izsitumiem, kas parādījušies nesen;
	5. drudzis;
	6. ādas bojājums (tai skaitā apdegums, brūce, augonis) ar iekaisumu vai sastrutojumu;
	7. strutaini izdalījumi no acīm, ausīm, deguna.
4. Lai novērstu iespējamu risku citu cilvēku veselībai, darba devējam aizliegts nodarbināt darbos, kas ir saistīti ar iespējamu risku citu cilvēku veselībai:
	1. darbinieku, kuram izpaužas kāds no šo noteikumu 4. punktā minētajiem iespējamās infekcijas slimības simptomiem, kamēr darba devējs ir saņēmis darbinieka noslēgtu darbnespējas lapu vai darbinieks ir iesniedzis darba devējam izrakstu no stacionārā/ambulatorā pacienta medicīniskās kartes (veidlapa Nr.027/u) atbilstoši medicīnisko dokumentu lietvedību regulējošiem normatīvajiem aktiem ar atļauju strādāt norādītajā darbā;
	2. darbinieku, kas ir inficējies vai saslimis ar kādu no šo noteikumu 1. pielikumā minētajām infekcijas slimībām vai par kuru ir radušās pamatotas aizdomas, ka viņš ir inficējies ar kādu no šo noteikumu 1. pielikumā minētajām infekcijas slimībām, kamēr darba devējs ir saņēmis darbinieka noslēgtu darbnespējas lapu vai darbinieks ir iesniedzis darba devējam izrakstu no stacionārā/ambulatorā pacienta medicīniskās kartes (veidlapa Nr.027/u) atbilstoši medicīnisko dokumentu lietvedību regulējošiem normatīvajiem aktiem ar atļauju strādāt norādītajā darbā.
5. Ja darba devējam rodas aizdomas vai ir informācija, ka darbinieks ir inficējies ar kādu no šo noteikumu 1. pielikumā minētajām infekcijas slimībām vai darbiniekam ir kāds no šo noteikumu 4. punktā minētajiem iespējamās infekcijas slimības simptomiem, darba devējam ir tiesības nekavējoties nosūtīt darbinieku veikt veselības pārbaudi, lai izvērtētu iespējamo risku citu cilvēku veselībai. Šādā gadījumā darba devējs atļauj pildīt darba pienākumus, ja darbinieks ir iesniedzis noslēgtu darbnespējas lapu vai izrakstu no stacionārā/ambulatorā pacienta medicīniskās kartes (veidlapa Nr.027/u) atbilstoši medicīnisko dokumentu lietvedību regulējošiem normatīvajiem aktiem ar atļauju strādāt norādītajā darbā.

**III. Obligāto pirmreizējo un periodisko veselības pārbaužu veikšanas kārtība**

1. Obligātajām pirmreizējām un periodiskajām veselības pārbaudēm ir pakļautas personas, kuras ir nodarbinātas šādos darbos (ieskaitot mācību praksi, amata apguvi un brīvprātīgā darbu):
	1. darbos, kuros nodarbinātā persona ir regulārā tuvā kontaktā vai epizodiski tuvā kontaktā ar bērnu iekštelpās un veic darba pienākumus šādās darba vietās:
		1. pirmskolas izglītības iestādē;
		2. vispārējās izglītības iestādē;
		3. bērnu un jauniešu interešu izglītības iestādē;
		4. profesionālās ievirzes izglītības iestādē (tai skaitā, mūzikas skolā, sporta skolā);
		5. profesionālās pamata un vidējās izglītības iestādē (tai skaitā, arodizglītības iestādē);
		6. speciālās izglītības iestādē (tai skaitā, internātskolā);
		7. bērnu nometnēs;
		8. bērnu uzraudzības pakalpojuma sniegšanas vietā;
		9. bērnu sociālās aprūpes sociālo pakalpojumu sniegšanas iestādē ar izmitināšanu;
		10. bērnu sociālās aprūpes sociālo pakalpojumu sniegšanas iestādē bez izmitināšanas:
			1. dienas centrā;
			2. dienas aprūpes centrā;
			3. ilgstošas sociālās aprūpes un sociālās rehabilitācijas institūcijā;
			4. īslaicīgas sociālās aprūpes iestādē;
			5. krīzes centrā;
			6. patversmē;
			7. jauniešu mājā;
			8. sociālā darba pakalpojumu sniegšanas vietā;
		11. ārstniecības iestādēs, kas sniedz pakalpojumus bērniem;
	2. darbos kādā no pārtikas (tai skaitā dzeramā ūdens) aprites posmiem, kuros ir tieša saskare ar nefasētu pārtiku;
	3. darbos pārtikas primārajā ražošanā, kuros nodarbinātā persona veic darba pienākumus šādās darba vietās:
		1. lauksaimniecības dzīvnieku novietnē;
		2. dīgstu ražošanas uzņēmumā;
		3. biškopības produktu aprites uzņēmumā.
2. Obligāto pirmreizējo un periodiskās veselības pārbaudes neattiecina uz personām, kuru darbs ir saistīts ar šādiem pārtikas aprites posmiem:
	1. graudu malšanas produktu, rauga, iesala, cietes un cietes produktu ražošana un uzglabāšana;
	2. vīnogu vīna, augļu vīna, sidra, destilētu alkoholisko dzērienu ražošana un uzglabāšana;
	3. etilspirta ražošana no raudzētiem materiāliem un tā uzglabāšana;
	4. nedestilētu dzērienu ražošana no raudzētiem materiāliem un šo dzērienu uzglabāšana;
	5. bezalkoholisko dzērienu ražošana slēgtā tehnoloģiskā procesā un šo dzērienu uzglabāšana;
	6. fasētu pārtikas produktu uzglabāšana, pārvadāšana un izplatīšana vairumtirdzniecībā un mazumtirdzniecībā, ja produkta saturam nevar piekļūt, to neatverot vai nemainot iepakojumu;
	7. fasētu gatavo ēdienu izdalīšana ar pārtikas apriti nesaistītā uzņēmumā, ja produkta saturam nevar piekļūt, to neatverot vai nemainot iepakojumu;
	8. augu izcelsmes, zvejniecības un medniecības primāro produktu ražošana, pārvadāšana, uzglabāšana un laišana tirgū, ja produktu apstrāde ražošanas vietā būtiski nemaina produktu sākotnējās īpašības (piemēram, mazgāšana, žāvēšana, augu lakstu nogriešana, zivju spuru nogriešana vai zivju ķidāšana);
	9. darbs ar dzeramā ūdens apgādes sistēmām, nenonākot saskarē ar dzeramo ūdeni.
3. Obligāto pirmreizējo un periodisko veselības pārbaužu periodiskums un apjoms personām, kuras nodarbinātas šo noteikumu 7. punktā noteiktajos darbos, ir noteikts šo noteikumu 2. pielikumā.
4. Personas obligāto pirmreizējo un periodiskās veselības pārbaudes veic ģimenes ārsts, kura pacientu sarakstā persona ir reģistrēta (turpmāk – ģimenes ārsts), un personai izsniedz atzinumu par personas veselības stāvokļa atbilstību veicamajam darbam, par to izdarot ierakstu pacienta ambulatorajā kartē un aizpildot izrakstu no stacionārā/ambulatorā pacienta medicīniskās kartes (veidlapa Nr.027/u) atbilstoši medicīnisko dokumentu lietvedību regulējošiem normatīvajiem aktiem (turpmāk – atzinums):
	1. ja ģimenes ārsts konstatē, ka izmeklējamā persona nerada risku citu cilvēku veselībai, ģimenes ārsts izsniedz atzinumu, kurā ieraksta slēdzienu, ka izmeklējamās personas veselības stāvoklis atbilst veicamajam darbam;
	2. ja ģimenes ārstam ir informācija vai ir pamatotas aizdomas, ka persona ir inficējusies ar kādu no 1.pielikumā minētajām infekcijas slimībām un var radīt iespējamu risku citu cilvēku veselībai, ģimenes ārsts izsniedz atzinumu ar slēdzienu, ka personas veselības stāvoklis neatbilst veicamajam darbam.
5. Ja personai pēdējā gada laikā veikta veselības stāvokļa pārbaude un pēdējo sešu mēnešu laikā veikts plaušu rentgenoloģiskais izmeklējums, un ģimenes ārstam ir to apliecinoši dokumenti, ģimenes ārsts tos ņem vērā, izmeklējot attiecīgo personu un sniedzot atzinumu par personas veselības stāvokļa atbilstību veicamajam darbam. Šādā gadījumā personu nenosūta atkārtoti veikt plaušu rentgenoloģisko izmeklēšanu.
6. Šo noteikumu 10.1. apakšpunktā minētā atzinuma derīguma termiņš ir 12 mēneši no tā izsniegšanas dienas.
7. Ja personai pirms darba tiesisko attiecību uzsākšanas ir veikta obligātā veselības pārbaude, kuras apjoms atbilst veicamajam darbam, personai neveic pirmreizējo obligāto veselības pārbaudi, bet uzrāda darba devējam vai darba devēja pilnvarotai personai derīgu atzinumu, kuru saņēma iesniegšanai iepriekšējā darba vietā.
8. Ja darbinieks strādā darbā, kurā nepieciešamais obligātās veselības pārbaudes apjoms atbilst darbam, kuram ir veikta obligātā veselības pārbaude un darbiniekam ir derīgs šo noteikumu 10.1. apakšpunktā norādītais atzinums, darbiniekam neveic atkārtotu obligāto veselības pārbaudi, bet uzrāda darba devējam derīgu atzinumu.
9. Attiecībā uz obligātajām pirmreizējām un periodiskajām veselības pārbaudēm darba devējs vai darba devēja pilnvarotā persona:
	1. nosaka darbus, kuros nodarbinātās personām, saskaņā ar šo noteikumu 7. punktu jāveic obligātā pirmreizējā un periodiskās veselības pārbaudes, un apstiprina šo darbu sarakstu;
	2. informē šo noteikumu 15.1 apakšpunktā noteiktajos darbos nodarbinātās personas par šo noteikumu prasībām un nepieciešamību pirms darba pienākumu pildīšanas uzsākšanas un turpmāk (ne retāk kā reizi gadā) veikt obligātās veselības pārbaudes;
	3. pirms darba tiesisko attiecību uzsākšanas un turpmāk reizi gadā nosūta šo noteikumu 15.1. apakšpunktā minētajos darbos nodarbinātās personas uz obligāto veselības pārbaudi;
	4. nosaka personai obligātās periodiskās veselības pārbaudes veikšanai noteiktu laiku, kas nav ilgāks par četrām nedēļām kopš dienas, kad darba devējs nosūta personu veikt obligāto periodisko veselības pārbaudi;
	5. apliecina šo noteikumu 10.1. apakšpunktā minētā atzinuma kopiju un uzglabā to vienu gadu no atzinuma izsniegšanas dienas;
	6. pēc pieprasījuma uzrāda Veselības inspekcijai vai Pārtikas un veterinārā dienesta amatpersonām apstiprinātu šo noteikumu 15.1. apakšpunktā noteikto darbu sarakstu un šo noteikumu 15.5. apakšpunktā minētā atzinuma kopijas.
10. Darba devējam aizliegts nodarbināt personu, ja tā nav uzrādījusi darba devējam šo noteikumu 10.1. apakšpunktā minēto atzinumu.
11. Šo noteikumu izpildi kontrolē Veselības inspekcija un Pārtikas un veterinārais dienests atbilstoši to kompetencei.

**IV. Noslēguma jautājumi**

1. Atzīt par spēku zaudējušiem Ministru kabineta 2001. gada 27.novembra noteikumus Nr. 494 "Noteikumi par darbiem, kas saistīti ar iespējamu risku citu cilvēku veselībai un kuros nodarbinātās personas tiek pakļautas obligātajām veselības pārbaudēm" (Latvijas Vēstnesis, 2001, 174. nr.; 2004, 73. nr.; 2007, 28. nr., 137. nr.; 2008, 53. nr.; 2013, 163. nr.).
2. Atzīt par spēku zaudējušiem Ministru kabineta 2010. gada 20. jūlija noteikumus Nr. 642 "Noteikumi par profesionālo darbību ierobežojošo infekcijas slimību sarakstu" (Latvijas Vēstnesis, 2010, 115. nr.).
3. Ministru kabineta 2001. gada 27. novembra noteikumu Nr. 494 "Noteikumi par darbiem, kas saistīti ar iespējamu risku citu cilvēku veselībai un kuros nodarbinātās personas tiek pakļautas obligātajām veselības pārbaudēm" 2. pielikumā “Personas medicīniskā grāmatiņa” ieraksts par obligāto veselības pārbaužu veikšanu un rezultātiem ir derīgs līdz tajā norādītā termiņa beigām.

Ministru prezidents Māris Kučinskis

Veselības ministre Anda Čakša

Iesniedzējs: Veselības ministre Anda Čakša

Vīza: Valsts sekretāra p.i. Daina Mūrmane-Umbraško

Ozoliņa 67876089

vija.ozolina@vm.gov.lv